КъБР-м и Парламентыр
1993 гъэм дыгъэгъазэм и 12-м Къэбэрдей-Балъкъэр Республикэм иIэ хъуащ Парламент. Ар къызэрагъэпэщащ «КъБР-м и лIыкIуэхэр зыхэт хабзэубзыху IуэхущIапIэ нэхъыщхьэ зэхэшэнымрэ КъБР-м и Парламентым и депутатхэр хахыныр икIэщIыпIэкIэ егъэкIуэкIынымрэ» теухуауэ республикэм и Iэтащхьэм Iэ зыщIидза Унафэм тету.
КъБР-ми Парламентым и япэ, етIуанэ хэхыгъуэхэр палатитI хъууэ щытащ: Республикэм и Советрэ ЛIыкIуэхэм я Советрэ. Дэтхэнэми депутат 36-рэ хэтт.
2003 — 2009 гъэхэм лэжьа Парламентыр зы палатэт зэрыхъур. Абы депутати 110-рэ хэтти, 22-р зэпымыууэ лажьэрт. Парламентым иIэт УнафэщI, Парламентым и Президиум, лъэпкъ зэхущытыкIэхэмкIэ комитет, нэгъуэщI комитети 8.
КъБР-м и Парламентым и еплIанэ хэхыгъуэр 2009 гъэм гъатхэпэм и 1-м екIуэкIащ. Абы щыгъуэ комитетхэм я бжыгъэр 15-м нэсащ.
КъБР-м и Парламент иужьрейуэ хэтхам и лэжьыгъэр хуэунэтIащ экономикэмрэ политикэмрэ зегъэужьыным, республикэм и цIыхухэм я псэукIэр егъэфIэкIуэным, мылъкум хэгъэхъуэным. Депутатхэм гулъытэ хэха хуащI къэралыр зыгъэбыдэ, щIыпIэ самоуправленэхэм зезыгъэужь Iуэхухэм. Парламентыр ядолажьэ УФ-м и щIыналъэхэм щыIэ хабзэубзыху IуэхущIапIэхэм. Ар сэбэп мэхъу Парламентым и лэжьыгъэр ефIэкIуэнымкIэ, депутатхэм я зэфIэкIым зиужьынымкIэ, я псалъэм пщIэ иIэнымкIэ. Япэ илъэсхэм щегъэжьауэ Парламентыр долажьэ Адыгейм, Осетие Ищхъэрэ — Аланием, Къэрэшей-Шэрджэсым, Ингушым, Тэтэрстаным я хабзэубзыху IуэхущIапIэхэм. КъБР-м и Парламентым и лэжьэкIэм зыщагъэгъуэзэну Налшык щыIащ Кавказ Ищхъэрэм и республикэхэм, Москва, Ленинград областхэм я депутатхэр. Депутатхэм я IуэхущIафэм зыщагъэгъуэзащ Данием, Германием, Франджым, Куржым, Абхъазым, Осетие Ипщэм я парламентхэм я лIыкIуэхэм.
КъБР-м и Парламентым долажьэ ЩIалэгъуалэ палатэ. Абы хэтщ жылагъуэ зэгухьэныгъэ зэхуэмыдэхэм, политикэ партхэм щыщхэр. ЩIалэгъуалэ палатэм хэтхэм я зэфIэкI щагъэлъэгъуащ ди къэрал псом. «Си хабзэубзыху жэрдэм» урысейпсо зэпеуэм мызэ-мытIэу пашэ щыхъуа Нэзрэн Беслъэн къыхуагъэфэщащ УФ-м и Къэрал Думэм и дамыгъэ, республикэ, федеральнэ IуэхущIапIэхэм я щIыхь тхылъхэр.
Гъуэт Синэ.
